Petrolbom glo gebruik om kerk af te brand | Maroela Media
Die brandweer was binne 20 minute op die toneel, maar kon die 38 jaar oue gebou nie red nie. Foto: Facebook
Die polisie in Noordwes ondersoek 'n saak van brandstigting nadat 'n Afrikaanse kerk op Rustenburg na bewering met 'n petrolbom aan die brand gesteek is.
"Die polisie ondersoek die moontlikheid van brandstigting," sê kol. Adéle Myburgh, Noordwes-polisiewoordvoerder. "Die oorsaak van die brand is nog nie bepaal nie."
Luidens gerugte in die sosiale media is die Hervormde Gemeente Rustenburg-Kloof se kerkgebou in Geelhoutpark met 'n petrolbom aangeval, waarna dit afgebrand het.
Die NHKA Gemeente Rustenburg-Kloof se kerkgebou is in 1980 opgerig. Foto: Facebook
Myburgh het Sondag gesê sy kan nog nie bevestig of dit wel die geval is nie, berig African News Agency.
Maroela Media het Sondagmiddag berig die gemeente is dankbaar dat hul lapa nie ook in die slag gebly het in die brand wat vroeg Sondagoggend hul kerkgebou in puin gelê het nie.
Yvette Enslin, vrou van ds. Nardus Enslin, het vertel die kerk se alarmmaatskappy het kort ná 01:00 Sondag pastorie toe gebel om te sê iets skort by die kerk, sowat 15 m daarvandaan. Haar man wou dit om veiligheidsredes nie waag om alleen kerk toe te gaan nie en het gevra dat hulle iemand uitstuur.
Die dak het van die geweldige hitte van die brand ineengestort. Foto: Facebook
Om 01:22 het die alarmmense weer gebel, dié keer om te sê die kerkgebou brand. Sy kon nie uit hul slaapkamer sien die kerk brand nie, maar van die studeerkamer se balkon af was die rookwolk en die vlamme wat ál hoër bo die kerk se dak uitgeklim het, duidelik sigbaar.
Die brandweer was binne 20 minute op die toneel, maar toe was dit reeds te laat om die kerkgebou te red. Enslin vertel hulle het dit wel reggekry om die kategeselokaal 'n hanetree van die kerk af te red; net die ruite het gebars en die deure swart gebrand.
Waarvoor die gemeente die dankbaarste is, is dat die brandweer die lapa kon red. Enslin vertel hulle het nie 'n kerksaal nie, maar kom altyd daar vir geleenthede bymekaar.
Met Doopsondag oor 'n week sal hulle ook die lapa gebruik en 'n doopvont wat een van die plaaslike NG gemeentes aangebied het om vir hulle te leen.
brandstigting Hervormde Kerk In die nuus Rustenburg
Ons wag in spanning om verdere nuus te kry en die moontlike oorsake van hierdie saak. 'n Petrolbom dui op 'n weerwraak. Ons sal graag volle besonderhede van hierdie saak wil verneem. Waarskuwingsligte vir ander gemeentes. Verder se ek niks meer nie.
Hoeveelste geval van Brand is dit wat voorgekom het insluitende skole en niemand wat ek van weet is nog daarvoor aangekeer nie?? Hoekom???